กรมการค้าภายใน หารือร่วมกับเอกชน เตรียมแผนรับมือผลไม้ปี 2562 ประเมินผลผลิตปีนี้ออกสู่ตลาดมาก
กรมการค้าภายใน หารือร่วมกับเอกชน เตรียมแผนรับมือผลไม้ปี 2562 ประเมินผลผลิตปีนี้ออกสู่ตลาดมาก พร้อมกำหนดให้เกษตรกรและสหกรณ์การเกษตรคัดคุณภาพ ทุเรียน มังคุด เงาะ และลำไย ส่งให้เอกชนไม่น้อยกว่า 3,000 ตัน เพื่อดึงผลผลิตออกนอกพื้นที่     นายวิชัย โภชนกิจ อธิบดีกรมการค้าภายใน เปิดเผยว่าจากการประชุมหารือแนวทางเตรียมการรับมือผลผลิตผลไม้ออกสู่ตลาดมากในปีการผลิต 2562 ร่วมกับหน่วยงานเอกชน อาทิ สมาคมผู้ค้าและส่งออกผลไม้ไทย สมาคมผู้ประกอบการทุเรียนมังคุดแห่งประเทศไทย บริษัท ไปรษณีย์ไทย จำกัด ห้างสรรพสินค้า และผู้ประกอบการร้านค้าธงฟ้าประชารัฐ เป็นต้น เพื่อกำหนดแนวทางการให้ความช่วยเหลือเกษตรกรผู้ปลูกผลไม้ในด้านการส่งเสริม ด้านการตลาดและการเชื่อมโยงให้เกิดการซื้อขายทั้งออฟไลน์ และออนไลน์ จนถึงมือผู้บริโภค เนื่องจากกระทรวงเกษตรและสหกรณ์ได้คาดการณ์ว่า ด้วยสภาพภูมิอากาศในปี 2562 ค่อนข้างดีจะส่งผลให้ผลผลิตผลไม้จะออกสู่ตลาดมาก เมื่อเทียบกับปีก่อนที่เกิดภาวะแล้ง และฝนทิ้งช่วงส่งผลให้ผลผลิตในปีก่อนมีน้อย และผลไม้ราคาสูง โดยในเบื้องต้นได้กำหนดให้เกษตรกรและสหกรณ์การเกษตรดำเนินการคัดคุณภาพและบรรจุสินค้าผลไม้ 4 สินค้า ได้แก่ ทุเรียน มังคุด เงาะ และลำไย ส่งให้กับผู้ประกอบการเอกชน ในปริมาณรวมไม่น้อยกว่า 3,000 ตัน คิดเป็นมูลค่ารวมกว่า 300 ล้านบาท นอกจากนี้ ที่ประชุมยังได้วางแนวทางผลักดันผลไม้ไทยบางส่วนไปจำหน่ายยังประเทศเพื่อนบ้าน เพื่อให้ผู้บริโภคในประเทศเพื่อนบ้านได้รู้จักและมีโอกาสได้บริโภคผลไม้ไทยคุณภาพ ทั้งนี้คาดว่าแนวทางดังกล่าวจะส่งผลให้สามารถดูดซับผลผลิตออกจากแหล่งพื้นที่ผลิตได้ และส่งผลให้ระดับราคาผลไม้ที่เกษตรกรจำหน่ายได้มีเสถียรภาพ  ซึ่งหากการดำเนินการดังกล่าวได้ผลดีจะดำเนินการขยายผลให้ครอบคลุมการซื้อขายผลไม้ชนิดอื่นๆ เช่น ลำไย ลิ้นจี่ และ ลองกองซึ่งจะออกสู่ตลาดในช่วงเดือนกรกฎาคม – กันยายน      อธิบดีกรมการค้าภายใน กล่าวเพิ่มเติมว่า การดำเนินการดังกล่าวจะทำให้หน่วยงานที่เกี่ยวข้องมีความพร้อมรับมือสถานการณ์ผลผลิตผลไม้ทุกรูปแบบ และ จะทำให้ผลไม้ของไทยยกระดับเป็นผลไม้คุณภาพ ผู้ประกอบการมีความเข้มแข็งสามารถเป็นกลไกหลักในการสนับสนุนอุตสาหกรรมผลไม้ได้ ซึ่งส่งผลให้เกษตรกร ผู้ประกอบการค้า ผู้ประกอบการแปรรูปและผู้ส่งออก มีรายได้เพิ่มขึ้น เกิดการหมุนเวียนเม็ดเงินในระบบเศรษฐกิจของประเทศเพิ่มขึ้น และเป็นการสนับสนุนประเทศไทยในการก้าวสู่การเป็นมหาอำนาจด้านการค้าผลไม้เมืองร้อนของโลกตามยุทธศาสตร์การค้าผลไม้ครบวงจรต่อไป